বিরাট-রোহিতকে নিয়ে বড় মন্তব্য অস্ট্রেলিয়ার প্রাক্তন অধিনায়কের!

ওয়েব ডেস্ক : ভারতীয় ক্রিকেটের তারকা ক্রিকেটার বিরাট কোহলি (Virat Kohli) ও রোহিত শর্মা (Rohit Sharma)। টেস্ট ও টি২০ থেকে অবসর নিয়েছেন তাঁরা। কিন্তু এখনও তাঁরা সক্রিয় রয়েছেন একদিনের ক্রিকেটে। তাঁদের কাছে লক্ষ্য ২০২৭ সালের একদিনের বিশ্বকাপ। কিন্তু ততদিন তাঁরা খেলতে পারবেন? দলে তাঁদের জন্য জায়গা রাখবেন নির্বাচকরা? তা নিয়ে একাধিক প্রশ্ন উঠে গিয়েছে। এবার ভারতীয় দুই তারকাকে নিয়ে বড় মন্তব্য করলেন অস্ট্রেলিয়ার প্রাক্তন অধিনায়ক স্টিভ ওয়া (Steve Waugh)।

ইউটিউবে দেওয়া এক সাক্ষাৎকারে তিনি জানিয়েছেন, ‘কোনও খেলোয়াড়ই অপরিবর্তনীয় নয়। ক্রিকেট খেলোয়াড়ের চেয়ে বড়, কেউই খেলার ঊর্ধ্বে নয়।’ প্রাক্তন অজি তারকার এমন মন্তব্যের পর আলোচনা শুরু হয়েছে, রোহিত ও কোহলিকে নিয়ে কী সিদ্ধান্ত নেবেন নির্বাচকরা? তা এখন অনেক বড় চ্যালেঞ্জ হতে চলেছে ভারতীয় বোর্ডের নির্বাচক তথা প্রাক্তন ক্রিকেটার অজিত আগারকরের (Ajit Agarkar
) কাছে।

আরও খবর : রিচাকে ভারতের ক্যাপ্টেন দেখতে চান সৌরভ, আর কী কী বললেন? দেখুন এই ভিডিও

অন্যদিকে, নির্বাচকরা যদি দুই সিনিয়র খেলোয়াড়কে বাদ দিয়ে বিশ্বকাপের দল ঘোষণা করে, সেক্ষেত্রে উঠবে সমালোচনার ঝড়। তবে এ নিয়ে স্টিভ ওয়া বলেন, ‘সিলেক্টরদের উচিত খেলোয়াড়দের সঙ্গে সৎ ও খোলামেলা আলোচনা করা। তবে অতিরিক্ত ঘনিষ্ঠ হওয়া চলবে না, কারণ কখনও কঠিন সিদ্ধান্ত নিতে হয়। অজিত আগরকরের উচিত ভারসাম্য রেখে এগোনো।’

বিসিসিআই সূত্রে খবর, রোহিত শর্মা (Rohit Sharma) ও বিরাট কোহলির (Virat Kohli) সাম্প্রতিক পারফরম্যান্সের বিচারেই সিদ্ধান্ত নেওয়া হবে। রোহিত যেখানে অস্ট্রেলিয়ার বিরুদ্ধে সিরিজে সেরা খেলোয়াড় নির্বাচিত হয়েছেন। সেখানে কোহলিও শেষ ম্যাচে ভালো খেলেছিলেন। তবে স্টিভ ওয়ার মতে, অভিজ্ঞ খেলোয়াড়দের সঙ্গে নিয়মিত যোগাযোগ জরুরি। তবে ভারতীয় ক্রিকেটের ভালোর জন্য শেষ সিদ্ধান্তটা সিলেক্টরকেই নিতে হবে।

দেখুন অন্য খবর :